钦定古今图书集成/方舆汇编/职方典/第1085卷 > 《天马山赋》朱淛
## 钦定古今图书集成/方舆汇编/职方典/第1085卷 > 《天马山赋》朱淛

壶公东分一枝，屏翰海上，列为五侯，复折而西行，隐
见起伏，且数十里，结为文峰，端伟秀拔，飞动不居，有
天马行空之势，不可絷维。余为之定名，因为之赋。“何
是物之神隽，羌巀嶪而腾凌。离埃𡏖之混浊，凭丰隆
而上征。愬金天之浩荡，篸玉宇之峥嵘。按图经而索
故，吾不知其所以为名而其为物也，气吐青烟，目悬”
皎日，尾扫攒林，足蹋磻石。以钩陈为缰维，雷霆为鞭
策；云霞为鞍鞯，江海为槽枥；动随气机，行无辙迹。乃
者越岭徼，破闽荒，望莆口，过游洋；擘八壶之右派，簉
五侯于上苍。靡然东驰，忽焉西顾；行行且止，迟迟不
去。挹榖城之仙风，爱沙堤之烟树；撷锦园之芳蕤，濯
银塘之横素。岛屿明没，沧桑朝暮。尔来八万六千岁
于兹矣。吸寥天之爽气，餍九土之华滋，矫矫云龙之
势，濯濯君子之仪。宜其锺为人物，泄为文章，藻绘殷
冔，黼黻舜裳。若夫云闲之骏，天驷之驹，孕于无极，产
于太初，服太乙之葆辂，驾上帝之采舆。乘风驭气，吾
又安知其所如。